लॉकडाउन के बीच प्रॉपर्टी डीलर के ऑफिस में चल रहा था हुक्काबार, पुलिस के छापे में 17 आये गिरफ्त में
पुलिस के मुताबिक मौके से 17 लोगों को पकड़ा है। पकड़े गये लोगों में प्रॉपर्टी डीलर भी शामिल है। इसके साथ ही हुक्काबार में काम करने वाले 2 लोग भी पकड़े गये हैं।.
नई दिल्ली। कोरोना के संकट के बीच भले ही आम लोग लॉकडाउन के बीच घरों में बंद हों लेकिन राजधानी में पार्टियां जारी हैं। ऐसे ही मामले में लॉकडाउन के बीच चल रहे अवैध हुक्काबार को पकड़ा है। ये हुक्का बार एक प्रॉपर्टी डीलर के ऑफिस के बेसमेंट में चलाया जा रहा था। पुलिस के मुताबिक मौके से 17 लोगों को पकड़ा है। पकड़े गये लोगों में प्रॉपर्टी डीलर भी शामिल है। इसके साथ ही हुक्काबार में काम करने वाले 2 लोग भी पकड़े गये हैं।.पुलिस के मुताबिक उन्हें इस हुक्का बार की खुफिया जानकारी मिली थी। सूचना मिलने के साथ ही स्पेशल स्टाफ और आउटर डिस्ट्रिक्ट टीम बनाई गयी जिसमें एसआई नवीन मलिक, एचसी प्रदीप, कॉन्स्टेबल अमित कुमार और अन्य पुलिस कर्मी शामिल थे। टीम ने पश्चिम विहार स्थित गुप्ता प्रॉपर्टीज के बेसमेंट में छापा मारा। टीम ने बेसमेंट में चल रहा एक गैरकानूना हुक्काबार पकड़ा। इसी जगह से पुलिस को हुक्का बार का मालिक भी मिला जिसकी पहचान सुमित गुप्ता के रूप में हुई। कुल मिलाकर 17 लोगों को पकड़ा गया है, जिसमें से 14 लोग मेहमान थे, 2 लोग हुक्काबार में काम करते हैं। वहीं एक हुक्का बार का मालिक है। पुलिस ने स्थल से 5 हुक्के सहित काफी अन्य सामान भी पकड़ा है और मामले में केस दायर कर दिया गया है। अवैध हुक्काबार चलाने के साथ साथ महामारी के बीच लॉकडाउन तोड़ने के कई प्रावधानों में भी मामले दर्ज किये गये हैं।   